Han lå side og side med Mads Pedersen. Men få meter fra stregen rykkede han fra. Den hollandske sprinter Olav Kooij sikrede en forløsende sejr til Jumbo-Visma efter onsdagens skuffende resultat. Her tabte Jonas Vingegaard dyrebar tid i klassementet. Vingegaard forklarer dog, at torsdagens etapesejr har fået det hollandske storhold til at glemme mavepusteren. - Det er fantastisk, at Olav kunne vinde i dag. Han beviser, at han er blandt de bedste sprintere i verden, og det er fantastisk dejligt, at vi igen har noget at fejre. Det er rigtig, rigtig dejligt, siger Jonas Vingegaard til TV 2 SPORT. - Den (sejren, red.) kommer på et tørt sted. Vi var helt klart skuffede i går, men vi har lagt det bag os – og sket er sket. Det er fantastisk, at han kunne vinde i dag – og nu ser vi frem i morgen og weekenden. Det bliver sindssygt hårdt, og vi har set, at der sker mange ting i den sidste weekend i Paris-Nice. Vi må gøre vores bedste, og jeg håber, at jeg kan gøre det godt. Vil kæmpe for Vingegaard Jumbo-Vimas sportsdirektør Marc Reef erkender også, at det er noget af en rutsjebanetur, de har været igennem. - Vi har hele tiden skulle vænnet os til det. Det var rart med en sejr på holdtidskørslen, og så var Pogacar bedre end Jonas i går, og så lykkedes vi med det hele i dag – med at holde Jonas sikker og vinde etapen. Etapen var ikke et mål, men den var vigtig, siger Reef. Han fortæller, de ikke har opgivet klassementet endnu, selvom Vingegaard er 46 sekunder efter Tadej Pogacar. - Vi kommer til at kæmpe i weekenden, så Jonas kan rykke op i klassementet, siger sportsdirektøren. - En sejr giver altid et boost, og vi er klar til at kæmpe, og løbet er ikke slut, før vi slutter i Nice. Jonas er i god form, og sejren vil booste holdet. Fredag venter en kuperet etape, inden en hård bjergetape kommer til at have en indflydelse på klassementet lørdag. Løbet slutter søndag i Nice.

Opsummering:
Jonas Vingegaard tabte tid på onsdagens etape, men fik selvtilliden tilbage efter en sejr til holdet torsdag.